b'\n_START_ARTICLE_\nKalio sorbatas\n_START_SECTION_\nGamyba\n_START_PARAGRAPH_\nKalio sorbatas pramon\xc4\x97je gaminamas kalio hidroksidu neutralizuojant sorbo r\xc5\xabg\xc5\xa1t\xc4\xaf. Pirmtak\xc4\x97 sorbo r\xc5\xabg\xc5\xa1tis gaminama dviej\xc5\xb3 etap\xc5\xb3 procese kondensuojant krotono aldehid\xc4\x85 ir keten\xc4\x85.\n_START_SECTION_\nPanaudojimas\n_START_PARAGRAPH_\nKalio sorbatas naudojamas pel\xc4\x97si\xc5\xb3 ir mieli\xc5\xb3 augimui maisto produktuose (s\xc5\xabris, vynas, jogurtas, d\xc5\xbeiovinta miesa, sidras, bealkoholi\xc5\xb3 ir vaisi\xc5\xb3 sul\xc4\x8di\xc5\xb3 g\xc4\x97rimai, kepiniai) slopinti. Jis naudojamas gaminant klevo sirup\xc4\x85, pieno kokteilius.  _NEWLINE_Jis naudojamas kaip ingredientas d\xc5\xbeiovint\xc5\xb3 vaisi\xc5\xb3 produktuose. Kalio sorbato paprastai turi \xc5\xbeoleli\xc5\xb3 maisto papildai, nes jis stabdo pel\xc4\x97si\xc5\xb3 ir kit\xc5\xb3 mikrob\xc5\xb3 dauginim\xc4\x85si ir tai pailgina laikymo trukm\xc4\x99. \xc4\xae mnaisto produktus sorbato dedama tiek, kad susidaranti koncentracija nesukelt\xc5\xb3 \xc5\xa1alutini\xc5\xb3 poveiki\xc5\xb3 sveikatai. Produkt\xc5\xb3 etiket\xc4\x97se \xc5\xa1is konservantas nurodomas kaip kalio sorbatas (angl. potassium sorbate) ar E202._NEWLINE_Kalio sorbatas \xc4\xafeina ir \xc4\xaf kosmetikos priemoni\xc5\xb3 recept\xc5\xabras, jis naudojamas mikroorganizm\xc5\xb3 vystymuisi stabdyti ir laikymo trukmei pailginti. Kai kurie kosmetikos ir farmacini\xc5\xb3 preparat\xc5\xb3 gamintojai kalio sorbat\xc4\x85 naudoja vietoje paraben\xc5\xb3. Kalio sorbatas gali b\xc5\xabti naudojamas maisto med\xc5\xbeiag\xc5\xb3 preparatuose, kurias ligoniai maitinami vamzdeliais tiesiai \xc4\xaf skrand\xc4\xaf, nes tai padeda suma\xc5\xbeinti patogenini\xc5\xb3 bakterij\xc5\xb3 kiek\xc4\xaf._NEWLINE_Kalio sorbatas dar vadinamas vyno stabilizatoriumi, patek\xc4\x99s \xc4\xaf vyn\xc4\x85 jis virsta sorbo r\xc5\xabg\xc5\xa1timi. Pasibaigus aktyviai vyno fermentacijai ir nuskaidrinto vyno butelius sud\xc4\x97jus \xc4\xaf lentynas kalio sorbatas stabdo tolesn\xc4\xaf mieli\xc5\xb3 dauginim\xc4\x85si. Taip sustabdomas tolesnis vyno cukr\xc5\xb3 virtimas CO\xe2\x82\x82 iretanoliu. Tai svarbu saldintiems vynams, sorbato \xc4\xaf juos dedama prie\xc5\xa1 pilstant \xc4\xaf butelius. Sorbatas paprastai naudojamas kartu su kalio metabisulfitu. Kalio sorbatas dedamas \xc4\xaf sald\xc5\xbeiuosius, putojan\xc4\x8dius vynus, sidrus, taip pat \xc4\xaf kai kuriuos stalo vynus, kurie po i\xc5\xa1pilstymo prastai i\xc5\xa1laiko skaidrum\xc4\x85._NEWLINE_Kai kurie pel\xc4\x97siniai grybai (pvz., kai kurios Trichoderma ir Penicillium paderm\xc4\x97s) ir miel\xc4\x97s geba neutralizuoti sorbatus. Jie dekarboksilina sorbatus sudarydami trans-1,3-pentadien\xc4\x85. Pentadienas pasi\xc5\xbeymi b\xc5\xabdingu \xc5\xbeibalo ar naftos kvapu.\n_START_SECTION_\nToksikologija\n_START_PARAGRAPH_\nKalio sorbatas dirgina od\xc4\x85, akis bei kv\xc4\x97pavimo takus. Kai kurie tyrimai nurodo, kad sorbatai jau senai saugiai vartojami, ta\xc4\x8diau kai kurie in vitro tyrimai rodo, kad sorbatai yra genotoksi\xc5\xa1ki ir mutageni\xc5\xa1ki \xc5\xbemogaus kraujo l\xc4\x85stel\xc4\x97ms. Kalio sorbatas, kaip aptikta, pa\xc5\xbeeid\xc5\xbeia kraujo limfocit\xc5\xb3 DNR. Kalio sorbatas da\xc5\xbenai naudojamas kartu su askorbo r\xc5\xabg\xc5\xa1timi ir gele\xc5\xbeies druskomis, kurios didina jo efektyvum\xc4\x85, bet tokiomis s\xc4\x85lygomis gali susidaryti mutageniniai junginiai, kurie pa\xc5\xbeeid\xc5\xbeia DNR._NEWLINE_Tipi\xc5\xa1ka sorbat\xc5\xb3 koncentracija maisto produktuose b\xc5\xabna 0,025-0,100%, t. y., 100\xc2\xa0g produkto b\xc5\xabna 25-100 mg sorbat\xc5\xb3. Leid\xc5\xbeiama kasdienin\xc4\x97 sorbat\xc5\xb3 doz\xc4\x97 \xc5\xbemogui yra 12,5\xc2\xa0mg/kg (arba 875\xc2\xa0mg suaugusiam \xc5\xbemogui, sverian\xc4\x8diam 70\xc2\xa0kg) pagal FAO/Pasaulio sveikatos organizacijos Maisto pried\xc5\xb3 ekspert\xc5\xb3 komitet\xc4\x85.'